Saman í hring er önnur bókin í þríleik . Hinar tvær eru Sitji guðs englar ( 1983 ) og Sænginni yfir minni ( 1987 ) . Úr Saman í hring : Nunnurnar sem voru komnar aftur í klaustrið sögðu að í sumum borgunum stæði ekki steinn yfir steini . Útinunnan kom til að heilsa ömmu og mömmu . Þetta er alveg svo voðalegt , sagði hún . Allir húsirnir eru bara búnir að sprengjast . Líka allir fallegu kirkjurnar okkara . Lóu-Lóu dauðlangaði til að spyrja hana hvort skakki turninn í Písa stæði enn , en hún þorði það ekki . En nú er þessi voðalegi stríður búinn , sagði nunnan . Það má heyra að þessar fordæður eru komnar aftur í klaustrið , sagði afi við Lóu-Lóu þegar hún kom upp með koppinn . Ég ætla að biðja þig , lambið mitt , að sjá um að hann Guðbergur litli hlusti ekki á ambögurnar sem vella út úr þeim . Hann verður ekki kjarnyrtur af því . Hann lætur nú sitthvað út úr sér svo börnin heyra , sagði amma , þegar Lóa-Lóa sagði henni hvað afi hafði sagt . Og ekki allt fallegt . Skrýtið , hugsaði Lóa-Lóa , af hverju eru sum orð ljót en önnur falleg ? Orð eru bara orð . Henni var kalt og hún var alein . Þetta voru allt asnar . Ég skal aldrei segja neinum neitt , hugsaði hún . Allir segja að maður eigi að segja satt . Samt skrökva allir að Öbbu hinni og hún heldur bara að Lási komi aftur , þessi bjáni . Svo þegar maður sjálfur segir alveg satt verður mamma bara reið . Og Heiða , sem allir eru svo hrifinir af . Eins og Lóa-Lóa hefði ekki hundrað sinnum heyrt hana skrökva . Einu sinni sagði hún Kristínu á 12 að mamma og pabbi væru niðri í bæ og þá var pabbi blindfullur heima með Láka netamanni .